|  |
| --- |
| **Op. 2:18-29**  **“Volhard met die goeie, klou vas... totdat Jesus weer kom.”**  *Andries Burger, Pinetown Gemeente, 19 Junie 2022* |

*Sing:* *Lied 155:1,3; Lied 205:1,2,3; Lied 292:1; Lied 553:1; Lied 489:1,2,3; “Vrede”*

In die Openbaring van Jesus Christus het Johannes die visioene en boodskappe wat Christus deur sy engel aan hom openbaar het vir die kerk van alle tye en alle plekke opgeskryf.

God maak alles wat is daarin bekend en ook alles wat nog moet gebeur tot met Jesus se wederkoms.

Hy begin deur eers op die kerk te fokus in ŉ visioen en daarmee saam sewe brief boodskappe aan die kerke van destyds en almal daarna.

Ons kom vandag by die vierde van hierdie boodskappe soos Jesus dit vir Johannes gedikteer het aan die gemeente van Tiatira.

**<< Lees Op. 1:10-20; 2:18-29 >>** (Ek lees ook die visioen waaruit die briewe voortvloei.)

Tiatira was die kleinste van die sewe stede waarin die gemeentes was waarvoor Jesus die briewe aanvanklik dikteer het, en sowat 40 km van Pergamum af.

Dit was oorspronklik iets soos ŉ militêre buitepos wat Pergamum se vyande moes vertraag sodat Pergamum meer tyd kon hê om teen aanvallers voor te berei.

In die vredestyd wat die Romeine in die streek gebring het, was Tiatira ŉ stad op die deurgang roete na Pergamum toe, wat die hoofstad van die provinsie was.

Sê maar soos Pinetown lankal op die hoofpad Durban toe was...

Die inwoners van Tiatira was werksmense in allerhande bedrywe – soos wol en linne en kleremakers, leerlooiers, bakker en pottebakkers en baie meer.

Hulle was baie streng in gildes georganiseer – amper iets soos vakbonde.

Die gildes het ŉ sterk monopolie gehad vir hulle bedryf – as jy nie ŉ lid van die gilde was nie was jy nie toegelaat om daardie gilde se soort werk te doen nie.

Amper soos jy nie iemand kan opereer as jy nie as ŉ dokter geregistreer is nie.

Elke gilde het ŉ eie afgod gehad het en dié afgode is aanbid met allerhande rituele

soos feeste waar offers gemaak is waarvan die lede van die gilde dan geëet het,

die feeste het ontaard in seksuele losbandigheid wat soms ook deel was van die aanbidding rituele.

Dit was ŉ baie groot dilemma vir die Christene want

om te werk moes jy lid wees van ŉ gilde,

en om lid van ŉ gilde te wees moes jy meedoen aan hulle feeste vir afgode en losbandigheid.

En dit pas tog duidelik nie by God se kinders om daaraan deel te neem nie...

IN die brief stel Jesus Homself met die intrapslag voor met mag en gesag as iemand met wie jy nie mooi broodjies bak nie. Jy draai nie sake in jou guns nie...

Die gemeente moet baie duidelik besef dat die boodskap van die Seun van God af is.

Dit is die enigste keer in die hele Openbaring wat Hy Homself so noem.

Hy is ernstig en sy boodskap is dringend belangrik!

Verder stel Hy Homself voor soos wat Hy in die visioen tussen die staanlampe was, en Hy kies spesifiek twee van daardie beskrywings:

Sy oë vlam soos vuur – Hy sien deur alles, niemand kan enigiets vir Hom wegsteek of verdoesel nie...

Sy voete is soos geelkoper – Hy is gereed en ywerig om sy vyande baie vinning met krag en mag plat te loop en te verpletter...

Jesus is nie ŉ besoeker in die gemeente nie, dit is Hy wat tussen die goue staanlampe , die gemeentes is. Daarom weet Hy presies wat hulle doen.

Hy ken hulle liefde vir God –

hulle het nie soos Efese afgekoel en vergeet dat dit eintlik is waaroor alles gaan nie.

Hulle harte, emosies, gedagtes, hulle wese fokus is op Hom wat alles gemaak het,

wat alles in Christus herstel het toe Hy sý liefde so helder en duidelik

sigbaar gemaak het aan die kruis op Golgota.

Hy ken hulle geloof –

hulle vertroue in Hom alleen en in álle omstandighede,

hulle sekerheid van verlossing en daarom ŉ ywer om Hom te verheerlik met ŉ lewe van blydskap en dankbaarheid.

Hy ken hulle diensvaardigheid –

hulle liefde vir God wat oorloop in diens van hulle naaste in die gemeente en in die gemeenskap,

hulle omgee en versorging van siekes, en behoeftiges, hulle sagte woord van aanmoediging vir mense wat moedeloos is...

Hulle toewyding om die gemeente te dien met hulle gawes sodat almal versorg word – nie net met kos en klere en blyplek nie, ook met die verkondiging van God se Woord...

Hy ken hulle volharding –

dat hulle nie uitsak en moeg word en al minder doen nie,

dat hulle nie terugdeins wanneer hulle diens moeite word nie,

of wanneer mense dit dalk nie altyd waardeer nie,

of selfs wanneer daar teenkanting en verdrukking is nie...

En Hy weet dat hulle liefde, en hulle diens en hulle volharding groei en meer word...

Hulle lig in die wêreld brand al hoe helderder...

Dit is mos hoe dit hoort...

Maar soos in Pergamum is daar mense in die gemeente wat net soos die wêreld se sondaars en afgodsdienaars gelewe het.

In Pergamum het Jesus die gemeente tot bekering geroep om op te tree met dissipline om sulke mense aan te spreek en nie in die gemeente te aanvaar as hulle nie bekeer en soos gelowiges wil lewe nie.

Maar hier in Tiatira het dit al verder gegaan, só ver dat Jesus nie net op die gemeente fokus nie, maar ook direk op daardie mense self.

Dit het al so vêr in Tiatira gegaan dat die gemeente nie net sulke mense verdra het nie, maar hulle so aanvaar het dat hulle selfs in die geneemte hulle dwalings verkondig het sodat baie agter hulle aangeloop het.

Hulle voorbok was ŉ vrou wat haarself as ŉ “profetes” voorgedoen het

wat kwansuis God se wil bekendmaak en verkondig,

maar eintlik was sy niks anders is as ŉ agent van die duiwel self nie.

Jesus noem haar “Isebel” wat ons ook simbolies moet verstaan,

want sy doen dieselfde as Koning Agas se vrou “Isebel” waarvan ons in 1 Konings 16-19 en in 2 Konings 9 lees.

Sy was ŉ heiden van Sidon af en so boos en goddeloos as wat maar kan.

Sy het skynheilig saamgesweer om Nabot te laat vermoor sodat Agab sy wingerd kon kry;

sy het God se profete laat vermoor en dit was haar vervolging wat vir Elia in ŉ diepe depressie gedompel het;

sy het haar man en die hele Israel verlei om die Baäl afgod te aanbid –

saam met hulle aanbidding van die God van Abraham, Isak en Jakob asof hulle skynheiligheid Hom tevrede sou stel en kon paai...

So asof Hy nie oë het wat met vuur vlam en deur alles kan sien nie.

Ons lees in 1 Konings 21:25, *“25Daar was nooit iemand wat hom soos Agab daaraan oorgegee het om te doen wat verkeerd is in die oë van die Here nie. Sy vrou Isebel het hom daartoe aangehits.”*

Dit is presies wat in Tiatira gebeur het.

Daardie “Isebel” in Tiatira het voorgedoen dat sy die evangelie verkondig

dat gelowiges maar lustig kan meedoen aan die gildes se heidense afgodsfeeste,

aan al die rituele en die saam eet aan die offervleis en die wellus van losbandigheid.

Sy sou dalk kon sê soos Paulus in 1 Korintiërs 8:4,

dat daar tog geen afgod in die hele wêreld is wat iets beteken nie,

Christene weet mos dat daar net Een ware God is.

Doen maar saam want dit beteken tog alles niks, al dink die heidene anders, weet ons tog dit is nie regtig so nie.

Sy sou uit 2 Tessalonisense 5:20 kon aanhaal dat mens nie profesieë,

moet geringskat nie, maar dat jy alles moet toets en die goeie behou.

En dit was juis iets soos ŉ slagspreuk vir haar en die mense wat haar gevolg het –

toets alles, “leer die diep geheimenisse van die Satan ken”.

Hoe meer jy dit ken en ervaar,

soveel meer sal jy die genade en die vryheid van geloof in Christus en sy volkome verlossing

leer ken en beleef en so sal jou dankbaarheid en jou vreugde en blydskap in Christus toeneem.

Doen gerus maar mee...

Paulus het hierdie drogargument geken,

maar hierdie “Isebel” sou sy antwoord in Romeine 6 gerieflik vergeet en nie ook aanhaal nie.

Hy het gevra of ons dan nie meer sonde sou doen sodat die genade wat ons ontvang ook meer sou word nie.

Nee, allermins leer daardie ware profeet van God, daardie gestuurde apostel van Jesus Christus.

Hy verduidelik dat gelowiges saam Christus gesterf het en daarom dood is vir die sonde.

En verder dat gelowiges in Christus se lewe deel en Hy in hulle lewe

– ŉ nuwe lewe wat die sonde oorwin

sodat ons lewe ŉ duidelike bewys sal wees van die werk en die heerskappy van God.

Natuurlik het Christus ons vrygemaak om werklik vry te wees, sê hy in Galasiërs 5,

maar hy sê ook *“moenie julle vryheid misbruik as ŉ verskoning om sonde te doen nie”.*

Soos baie vals profete in ons tyd en hordes liggelowiges wat agter hulle aanloop sou daardie “Isebel” een vers gebruik en net die volgende verswyg.

Sy sou die “ondersoek alle dinge” van 2 Tessalonisense 5:20 aanhaal maar doodstil bly oor vers 21 wat sê “*bly weg van alles wat sleg is*.”

Maar haar doppie is geklink.

Sonder dat ons weet hoe Jesus haar kans vir bekering gegee het, bevestig Hy dat Hy wel het en dat sy nie tot inkeer wou kom nie.

Die siekbed wat Hy oor haar bring sal nie bloot siekte wees nie,

dit sal God se straf en vergelding wees...

Vir almal wat agter haar aangeloop het en haar valse verkondiging geglo het en saam met haar in afgodery en sedeloosheid verval het is daar nog kans vir bekering.

As hulle luister na hierdie brief se waarskuwing is daar nog bevryding van die straf wat op die drumpel wag...

Maar as hulle nie ophou en bekeer nie, as hulle aanhou om te aanvaar dat jy die wêreld se sonde met Christenwees kan vermeng – dan sal hulle swaar ly.

Pessiekte wat presies dit kan wees of dalk ook iets anders as dit dalk ook simbolies bedoel is – pessiekte en dood...

Dit sal so duidelik wees dat dit Christus is wat hulle straf dat al die gemeentes,

die ganse kerk van Christus sal weet dat dit Hy was wat ingegryp het.

Dat almal sal weet dat Hy alles weet en dat mens

Hom nie skynheilig om die bos kan lei terwyl jy maar sonde doen soos jy wil agter die wêreld aan nie.

\*\*\*\*

En die ware, suiwer gelowiges in Tiatira –

hulle wat teen sonde veg en dit nie aanvaar met allerhande mooi praatjies en verskonings nie,

wat moet hulle wat éintlik die kandelaar gemeente van Tiatira is, doen?

Jesus lê op hulle geen ander verpligting nie...

Net die verpligting wat hulle reeds het –

om getrou te bly in liefde vir God,

en liefdesdiens in die gemeente en die gemeenskap,

met volharding sonder om te swik vir die wêreld se verleiding en verdrukking,

sonder om moedeloos te word vir die verleiding selfs binne die gemeente deur gesante van die duiwel wat die kerk van binne af wil kelder.

Hou net vas... sê Jesus.

Die woord wat Hy gebruik vir “hou vas” is nie ŉ maklik vashou nie, maar met moeite, en vasberadenheid.

Ons sou ook kon sê “klou vas” –

aan die Seun van God, wat alles sien en gereed is om af te reken met sy vyande –

van buite én van binne die plaaslike kerke

waar onkruid en koring nog saam in die land groei

soos in die gelykenis wat Jesus in Mateus 13 van die koninkryk vertel.

Klou net vas totdat Hy weer kom...

Elke geslag Christene, van Johannes se tyd tot met Jesus se wederkoms, sal dieselfde dilemma beleef in meerdere of mindere mate –

om mee te doen met die wêreld sodat ons daarin kan oorleef...

óf om suiwer te bly by die Woord van God en te lewe soos Hy wil –

maar daarom nie tuis en versorg en geliefde te wees in die wêreld nie

maar eerder eenkant toe geskuif te word, selfs verdruk en vervolg te word.

Elke gemeente sal by tye meer en by tye minder mense hê wat dink hulle kan geloof en sonde vermeng soos in Pergamum –

maar soos Pergamum word elke gemeente opgeroep om sulke mense te vermaan en op te roep tot bekering.

Maar soos in Tiatira sal daar gemeentes wees waar sulke “Isebels” as predikers verdra word en

selfs toegelaat word om hulle dwaalleer te verkondig sodat baie in die gemeente saam agter hulle afdwaal van die ware evangelie.

Hierdie brief aan Tiatira roep sulke mense in alle kerke op tot bekering voordat God se sekere straf op hulle sal afkom.

Onthou, Hy sal elkeen volgens ons dade beoordeel –

nie volgens ons voornemens of ons verskonings of wat ons voorgehou het nie.

Jou dade bewys jou geloof skryf Jakobus en

daarom sal elkeen se geloof gemeet of beoordeel word aan ons optrede...

Nie net die wêreld nie, sy oordeel begin by die kerk skryf Petrus in 1 Petrus 4::17

Maar vir ware gelowiges selfs en veral in sulke vervalle gemeentes soos Tiatira

troos Christus dat Hy niks meer van jou vra as

om getrou te bly in jou liefde vir Hom nie,

en aan die uitleef van daardie liefde aan ander in die gemeente en die gemeenskap.

Dat jy sal volhard en sal vasklou aan Hom en wat Hy wil,

en sal aanhou en uithou totdat Hy kom.

Nie in moedeloosheid of mistroostigheid nie –

onthou en leef steeds in die onuitspreeklike blydskap van verlossing in Christus...

Aan elkeen wat só volhard en oorwin tot die einde toe,

sal Hy mag gee om oor nasies te regeer met ŉ ystersepter.

Hierdie simboliek kom uit Psalm 2 wat eintlik oor God die Vader en sy Seun gaan, *“7... “Jy is my seun, van vandag ad is Ek jou Vader.* *8Vra My, en Ek gee volke vir jou as eiendom, die hele aarde as jou besitting. 9Jy sal hulle verpletter met jou ystersepter, hulle flenters slaan soos 'n kleipot.*”

As ek en jy aan Jesus vasklou totdat jou liggaam sterf, of totdat Hy weer kom –

dan sal God ons Vader aan jou dieselfde mag en gesag gee as wat Hy aan Jesus gegee het...

Kan jy jou dit indink?

Meer nog, Hy sal die môrester gee aan elkeen wat oorwin...

Natuurlik bedoel hy nie die ster wat ons met eerste lig in die hemelruim sien nie.

Nee, later in Openbaring 22:16 lees ons,

“*16Ek, Jesus, het my engel gestuur om dit alles aan julle in die gemeentes te betuig. Ek is die Wortel, dit is, die Nakomeling van Dawid. Ek is die helder Môrester.”*

Hy bedoel dat elkeen wat oorwin Jesus Christus self sal ontvang,

dat elke oorwinnaar by Jesus in sy hemelse, heerlike, teenwoordigheid sal wees.

Ek som op:

Ons moet luister wat die Gees vir die gemeentes wil sê,

en uit hierdie brief aan Tiatira sien ons dat daar in die tyd tot sy wederkoms gemeentes was, tans is en ook sal wees

wat toelaat dat valse leringe verkondig word wat baie in die gemeentes in dwaling sal laat verval,

maar dat Christus sulke mense nie skotvry sal laat loskom nie maar hulle oproep tot bekering en hulle swaar sal straf as hulle daarin volhard.

Ons leer ook dat selfs in so ŉ verdwaalde kerk

die ware gelowiges moet volhard in hulle liefde vir God wat hulle ook uitleef teenoor ander;

dat hulle aan Hom moet vasklou totdat Hy kom...

en ons leer

dat Hy Homself gee aan almal wat oorwin en

dat die Vader aan hulle dieselfde mag en gesag sal gee wat Hy aan Jesus gegee het...

Moenie na sulke valse verkondiging luister en jy dan dalk verstrengel raak in hulle dwaling nie, bekeer jou as jy dalk het...

Moenie moed verloor wanneer ŉ gemeente so verdwaal geraak het nie...

Volhard jy in jou liefde en die daadwerklike uitleef daarvan...

Klou vas aan Jesus Christus ... totdat Hy kom!

Die beloning vir elkeen wat dit doen is verbysterend...

Amen